KIRJALLINEN KYSYMYS E-0628/00 esittäjä(t): Erik Meijer (GUE/NGL) neuvostolle. Kosovo ja EU-tarkkailija Helena Rannan Pristinasta antaman, tammikuussa 1999 Racakissa tehtyjä joukkomurhia koskevan selvityksen todenmukaisuuden varmistaminen.



Virallinen lehti nro 026 E , 26/01/2001 s. 0072 - 0073



KIRJALLINEN KYSYMYS E-0628/00 esittäjä(t): Erik Meijer (GUE/NGL) neuvostolle (2. maaliskuuta 2000) Aihe: Kosovo ja EU-tarkkailija Helena Rannan Pristinasta antaman, tammikuussa 1999 Racakissa tehtyjä joukkomurhia koskevan selvityksen todenmukaisuuden varmistaminen 1. Muistaako neuvosto viestin, jonka mukaan Serbian armeija saapui 15. tammikuuta 1999 kosovolaiseen Racakin kylään ja vei sieltä 45 albaanimiestä, joiden ruumiit löydettiin myöhemmin, ja että tämä hirmuteko johti osaltaan myöhemmin vuonna 1999 käytyyn sotaan Kosovosta? 2. Onko neuvosto tietoinen lääkäri Helena Rannan, joka kuului Etyj:in pyynnöstä Pristinaan lähetettyyn oikeuslääketieteellisen ryhmään, joka tutki 40 ruumista 22. tammikuuta 1999, maaliskuussa 1999 julkaisemasta lehdistötiedotteesta, jossa tämä epäili vakavasti kysymyksessä 1 tarkoitetusta joukkomurhasta tuolloin vallinneen käsityksen uskottavuutta? 3. Onko neuvostolla hallussaan tätä asiaa koskeva yksityiskohtaisempi selvitys lääkäri Rannalta ja hänen ryhmältään tai muulta viralliselta taholta? Onko tämä selvitys/nämä selvitykset yleisesti saatavissa? 4. Voisiko neuvosto ilmoittaa, onko noudatettu lääkäri Rannan selvitykseen sisältyvää epäsuoraa suositusta siitä, että kokonaiskuvan saamiseksi Racakin tapahtumista on suoritettava kokonaisvaltainen poliisitutkinta? 5. Jos neuvosto vastaa edelliseen kysymykseen myöntävästi, ovatko nämä tutkinnan tulokset saatavissa? Jos neuvosto vastaa kieltävästi, miksi näitä suosituksia ei ole (vielä) noudatettu? 6. Onko neuvostolla kopiot Racakin siviilihenkilöiden ruumiiden ruumiinavausraporteista, jotka mainitaan lääkäri Rannan selvityksessä? 7. Onko neuvosto valmis, erityisesti asiaa koskevien jännitteiden poistamiseksi, toimimaan niin, että tutkimukset Racakin joukkomurhaan liittyvien tapahtumien tosiasioista viedään mahdollisimman pitkälle, ja että niiden tulokset julkaistaan myös, vaikka ne eriäväisivätkin suuresti ruumiiden löytämishetkellä annetuista tulkinnoista? Vastaus (8. kesäkuuta 2000) Neuvosto ilmaisi aikanaan järkytyksensä Racakin joukkomurhasta. Se on tietoinen maaliskuussa 1999 julkaistuista lehdistötiedotteista ja korostaa, että ei ollut mitään osoituksia siitä, että uhrit olisivat olleet muuta kuin aseettomia siviilejä. Carla Del Ponte, entisen Jugoslavian alueen kansainvälisen rikostuomioistuimen syyttäjä, totesi 29. syyskuuta 1999 nimityksensä yhteydessä, että entisen Jugoslavian alueen kansainvälinen rikostuomioistuin jatkaa Kosovon aseellisen konfliktin aikana tehtyjen rikosten tutkimista ja että hän on vakaasti päättänyt aloittaa oikeustoimet rikoksista vastuussa olevia vastaan Haagin sotarikostuomioistuimessa. Puheenjohtajavaltion käsitys on, että entisen Jugoslavian alueen kansainvälisen rikostuomioistuimen (ICTY) 24. toukokuuta 1999 vahvistama seuraavien henkilöiden syytteeseenpano murhista, vainoista ja karkotuksista Kosovossa kattaa myös Racakin joukkomurhan. Syytteeseen on pantu Jugoslavian liittotasavallan presidentti Slobodan Milosevic, Serbian presidentti Milan Milutinovic, Jugoslavian liittotasavallan varapääministeri Nikola Sainovic, Jugoslavian asevoimien esikuntapäällikkö Dragoljub Ojdanic ja Serbian sisäministeri Vlajko Stojiljkovic. Neuvosto korostaa EU:n jäsenvaltioiden päätöstä toimia saumattomassa yhteistyössä entisen Jugoslavian alueen kansainvälisen rikostuomioistuimen kanssa ja täyttää velvoitteensa YK:n turvallisuusneuvoston asiaankuuluvien päätöslauselmien mukaisesti. Kuten entisen Jugoslavian alueen kansainvälisen rikostuomioistuimen puheenjohtaja muistutti 31. toukokuuta 1999, näihin velvoitteisiin sisältyy myös se, että kaikkien valtioiden ja järjestöjen, joilla on hallussaan tämän tuomioistuimen tuomiovaltaan kuuluviin väitettyihin rikoksiin liittyviä tietoja, olisi ilmoitettava tiedoistaan syyttäjälle. Neuvosto, jolle rikostutkinta-asiantuntijat antoivat raporttinsa, noudatti tätä velvoitetta välittämällä Racakin joukkomurhaan liittyvät ruumiinavausraportit entisen Jugoslavian alueen kansainväliselle rikostuomioistuimelle Saksan puheenjohtajakaudella vuoden 1999 alkupuoliskolla. Neuvosto ei katso sopivaksi kommentoida enempää vireillä olevaa oikeuskäsittelyä.